Precisaremos boa fe, franqueza e humildade - Praza Pública\nA política sempre é cálculo porque expresa intereses. Porén, aliméntase de sentimentos, emocións, medos e soños. Recentement tivemos un 25 de Xullo que naceu da confianza en nós como país e que catalizou verdadeira ilusión en moitas persoas, fíxonos ver que é posíbel que existamos como unha sociedade con dignidade, que resgata o control dos seus recursos e posibilidades e pode ser dona de si. Ilusión e mais esperanza son froitos tan valiosos como escasos entre nós e nestes días pasados puiden ver asomar algo diso nos semblantes de persoas ben distintas.\nSería insoportábel que se perdese esta posibilidade. Teriamos culpa se non tratásemos esa esperanza con respecto e coas mans máis limpas\nSería insoportábel que se perdese esta posibilidade. Teriamos culpa se non tratásemos esa esperanza con respecto e coas mans máis limpas. As raposerías, que son a máis vella política, é xusto o que pode negar a unidade que sexa posíbel.\nFarei por ser claro. Desde hai dous ou tres anos a política avivouse nun sentido fundamentalmente positivo, o sufrimento social fixo abrollar todo o descontento coa política practicada. Hai dous anos ese momento de crítica era transversal a toda a sociedade española, con todo tiña unhas limitacións maiores do que esperaba moita xente e a recente enquisa do CIS mostra unha tendencia á “normalizar” as cousas, a limitar a crítica. Con todo, ese momento de crítica permaneceu máis vivo na esquerda, como é natural pois a esquerda é a crítica ao poder establecido.\nNa Galiza iso deuse dun modo peculiar, primeiro houbo unha crise por motivos endóxenos do BNG, que nos últimos vinte anos fora integrando a sectores da esquerda relativamente diversos e que coa ruptura volveron esparexerse e creou un novo mapa político. Esa diversificación, nacida dunha ruptura traumática, fíxose dun modo problemático para a necesaria colaboración en prol das causas sociais e nacionais. Unha consecuencia secundaria dese reordenamento da política galega foi a reaparición de EU, que fora perdendo o seu espazo político ano tras ano absorbido polo BNG, e que resultou unha peza útil para a política de alianzas dos escindidos para tecer unha candidatura, AGE, ao noso parlamento. Mais todo iso, como a vida, está en movemento.\nE chegounos tamén o impacto da irradiación madrileña de Podemos, unha peza renovadora da política estatal xunto ao PP e o PSOE . De como ten avanzado a ideoloxía nacionalista española e retrocedido a conciencia nacional entre nós é significativo que Podemos non contempla engadir a coleta dG ás súas siglas entre nós, a diferenza do PP, que a conserva. Tamén é preciso constatar que o PSOE chegou a tal cativeza entre nós e abandonou até tal punto a franquicia galega que nas pasadas elecións nin sequera utilizou as siglas PSdeG.\nPP, PSOE e Podemos ofrécenlle á sociedade galega unha proposta nacional española ben definida, con distintas posturas a respecto das políticas económicas e sociais\nPP, PSOE e Podemos ofrecenlle á sociedade galega unha proposta nacional española ben definida, con distintas posturas a respecto das políticas económicas e sociais. EU é a organización estatal que mantén unha postura máis matizada e aberta. Estamos obrigados a coidar as ilusións espertadas e non estragalas, de modo que se non queremos nos enganar ou confundir é preciso aclarar proxectos posíbeis, na vez de caermos en argadelas que nos tendamos a nós propios.\nHai un proxecto posíbel que é o dunha candidatura nacional galega e pode haber outro ou outros proxectos que non aspiren a iso senón a proxectos tamén democráticos e de esquerdas de rexeneración local, autonómico ou estatal. Unha candidatura nacional galega ten sentido se se asume o decurso dunha historia propia que constata a existencia do continuo dun pobo na historia con cultura e personalidade propia e que ten uns problemas colectivos que se explican fundamentalmente pola submisión a un sistema de poderes organizado dentro do Estado español polas minorías que detentan o poder desde a capital. Iso explica que precisemos organizacións propias, autoorganización nacional, e o afán de construírmos unha candidatura nacional galega que nos represente nas cortes españolas.\nEse proxecto ten raíces históricas profundas desde hai douscentos anos e deu lugar a toda unha creación intelectual e política, unha análise da historia, das relacións políticas, da cultura e da economía. Un pensamento económico de longo percorrido que nace coas intuicións de Faraldo, Rosalía e Murguía e analizado desde distintos puntos de vista primeiro polas Irmandades da Fala, e logo por Alexandre Bóveda, Valentín Paz Andrade (La marginación de Galicia, Galicia como tarea), Xosé Manuel Beiras (O atraso económico de Galicia), Colino, Corbacho e Touriño (O Atraso e nós), López Suevos (O proletariado simbiótico), Camilo Nogueira (Bases económicas das Bases Constitucionais da nación galega), O poder económico en Galicia (Xoán López Facal e Camilo Nogueira) e continuado por numerosos estudos e publicacións posteriores nacidas da universidade galega. A especificidade galega e a súa problemática propia non se pode ver desde Madrid mais é imposíbel non vela desde as nosas realidades.\nA especificidade galega e a súa problemática propia non se pode ver desde Madrid mais é imposíbel non vela desde as nosas realidades\nEntendo que a democracia e os programas da esquerda só son realidade entre nós construídos desde aquí e desde nós. Cando até Rajoy fala de reformar a Constitución para moitos de nós é evidente que este é un momento excepcional e que precisamos representación nacional propia. É evidente que ese grupo parlamentar só se pode sustentar sobre un programa eminentemente social. Alguén pode dubidar de que esa minoría galega nas Cortes non só representará a nosa existencia nacional senón que tamén apoiará alí as políticas que, sen atacar os nosos intereses lexítimos, sexan xustas e solidarias?\nAlguén pode dubidar de que esa minoría galega nas Cortes non só representará a nosa existencia nacional senón que tamén apoiará alí as políticas que, sen atacar os nosos intereses lexítimos, sexan xustas e solidarias?\nCoas características nacionais galegas, coa nosa historia, coa nosa situación nas relacións de poder no Estado, coas nosas necesidades colectivas... Non hai contradición entre o nacional e o social. Desexar construír a nación galea nesta altura histórica conduce inevitabelmente dun modo ou doutro á esquerda, e ser demócrata e de esquerdas na Galiza significa recoñecer as relacións de poder existentes e conduce inevitábelmente a defender a nación galega.\nOs intentos de rexenerar a política e expresar mellor a sociedade na Galiza non poden de ningún xeito subsumirse en estratexias que reproducen as relacións de poder existentes no Estado. Tras fracasar o intento de recoñecer o carácter nacional da Catalunya dentro deste sistema político, tras a sentencia do Tribunal Constitucional, é evidente que esta España non cambiará por ela mesma. Non haberá cambios nas relacións de poder que non se impoñan democraticamente: se queremos decidir sobre os nosos intereses precisamos ter poder político. Galiza precisa acumular soberanía.\nHai sectores cidadáns mobilizados e van ter un papel que pode ser decisivo para gañar unha unidade política tras un programa social e nacional galego, porén todo país ten partidos e organizacións. Hai sindicatos, organizacións e partidos españois, cataláns, portugueses, vascos, franceses..., tamén os hai galegos. E a cidadanía que quere impulsar a unidade andaría ben confundida se ignorase a súa existencia, están aí e son precisos. Aínda máis, por máis que neste momento persoas que non teñen militancia anden decididas a facer a máis limpa e mellor política, terán de ser os partidos quen cargue coa responsabilidade última de que ese proceso acabe ben. Por iso hai que lles falar con claridade e pedirlles claridade, os tempos de andar por atrás ás agachadas xa pasaron. Diso se trata precisamente, de facer política clara e a vista da xente toda.\nNo Parlamento galego, aparte o PP e o PSOE, están AGE e BNG, mais dúas deputadas no Grupo Mixto orixinarias de dous sectores de AGE. E, alén doutras formacións máis pequenas, presentan candidaturas BNG e Compromiso por Galicia. E as formacións que compareceran nas autonómicas baixo as siglas AGE (EU, Anova, FPG, Cerna) xunto con Podemos impulsaron candidaturas locais. Esas son as organizacións que teñen a responsabilidade de axudar a que naza unha oportunidade nova para este país. E esas son as pezas que se están a mover e se han mover por debaixo, polo medio e por riba do movemento cidadán, das esperanzas de moita xente e das olladas de gran parte da sociedade.\nSe, por mesquindades, irresponsabilidade e falta de visión de país, o proceso remata en dúas candidaturas todas as nosas ilusións, a nosa esperanza terá rematado en fracaso\nRealmente, por máis que o decisivo está a ser e vai ser a presión e o labor de construción cidadán, a única candidatura verdadeiramente nacional galega será a que acabe integrando a todas esas forzas e grupos e outros de menor tamaño e actividade. Se, por mesquindades, irresponsabilidade e falta de visión de país, o proceso remata en dúas candidaturas todas as nosas ilusións, a nosa esperanza terá rematado en fracaso. De ningunha maneira aceptaremos ese resultado. De modo que contruamos un diálogo transparente e sen máscaras.\nTodo o mundo interesado sentado ao redor da mesa, sen subterfuxios nin ocultamentos. Sen vetos, sen outros límites que os que nos uniron o 25 de Xullo na Quintana.\nNingunha lista vai gañar tanto apoio da sociedade galega como esa suma de forzas co entusiasmo que espertará. Van servir de escusa as desconfianzas mutuas?\nQue razóns hai para non intentar a unidade sobre eses propósitos? Razóns de rendemento político, un cálculo de resultados electorais? Ningunha candidatura, quitada o PP, vai ter tal estrutura organizativa por todo o país. Ningunha vai gañar tanto apoio da sociedade galega como esa suma de forzas co entusiasmo que espertará. Van servir de escusa as desconfianzas mutuas? Daquela búsquense mediacións, búsquense garantías nas negociacións. Pero non hai excusa para dificultar a unidade, non hai escusa para deixar indefenso este país xusto cando até Rajoy di que hai que revisar cousas fundamentais. Non hai escusas, só hai un labor que facer: unir é construír.


7 recomendacións para celebrar a Festa do Cinema - C.C. As Cancelas\n7 recomendacións para celebrar a Festa do Cinema\nPublicado o 26 de Outubro de 2019\nPreparados para gozar das últimas estreas de cinema ao mellor prezo? Volve a As Cancelas, durante os días 28, 29 e 30 de outubro, a Festa do Cinema, o gran evento cinematográfico no que poderás ver as últimas películas da tempada por tan só 2,90€ por entrada. Para beneficiarte do prezo reducido das entradas, só tes que solicitar a túa acreditación gratuíta ou renovala rexistrándote na web da Festa do Cinema.\nSe aínda non sabes que títulos vir ver, ou se simplemente queres optimizala ao máximo, hoxe no blog de As Cancelas traémosche as nosas 7 recomendacións para que goces como nunca esta Festa do Cinema. Segue lendo!\nGañadora do León de Ouro na última edición do Festival de Venecia e protagonizada por Joaquin Phoenix, conta a vida de Arthur Fleck, un pallaso que de día traballa por horas e de noite tenta converterse en monologuista… pero sempre acaban burlándose del. Non encaixa coa xente que lle rodea, como o demostra a súa risa incontrolable que lle prexudica aínda máis cando tenta controlala. Todo isto expono a un ridículo moi perigoso que raia coa violencia. Está atrapado nunha existencia que se cambalea entre a realidade e a tolemia, e unha mala decisión vai desencadear unha serie de tráxicos acontecementos.\nJavier Rey e Belén Rueda protagonizan este thriller dramático baseado no bestseller de Eva García Sáenz de Urturi. Ambientado en Vitoria, arrinca coa aparición dos cadáveres dun mozo e unha moza de vinte anos espidos na cripta da Catedral Vella, crime que ambos os actores teñen que investigar para dar caza a un asasino camaleónico e desapiadado que podería estar máis preto do que crían.\nGatsby e Ashleigh son unha xove parella de universitarios que decide pasar unha fin de semana romántica en Nova Iorque. Ela vai entrevistar a o recoñecido cineasta Roland Pollard, que pasa por un momento de crise creativa, e durante a súa aventura coñecerá ao cautivador actor Francisco Vega. Mentres tanto, Gatsby tamén coñecerá a unha moza que o axudará a poñer en orde os seus sentimentos. O chuvioso fin de semana estará plagado de encontros, desencontros e equívocos.\nPelícula de acción e suspense protagonizada por Will Smith no papel de Henry Brogan, un asasino a soldo do goberno estadounidense, que descubriu os segredos máis oscuros do sistema. Coa idea de abandonar este emprego, Brogan atópase perseguido por un mozo e misterioso axente, que parece ser capaz de predicir todos os seus movementos. Decidido a deter a este mozo que pretende cazalo sen descanso, Brogan descubrirá que é un clon del mesmo 30 anos máis xove.\nA familia Addams volve á gran pantalla coa primeira comedia de animación sobre este escalofriante e excéntrico clan. Baseado nos clásicos cómics de Charles Addams, afronta o momento no que esta peculiar familia múdase a New Jersey, onde atopan unha cidade reticente ao seu excéntrico modo de vida. Se pensas que a túa familia é rara, prepárate para coñecer a esta estrambótica e absolutamente inolvidable familia que te fará cambiar de parecer.\n“Maléfica: mestra do mal” é una aventura de fantasía que se desenvolve varios anos despois de “Maléfica”. Nesa película o público coñeceu os acontecementos que endureceron o corazón da vilá e que a levaron a maldecir á Princesa Aurora. Agora, este filme segue explorando a complexa relación entre ela e a fada con cornos, como establecen novas alianzas e se enfrontan a novos adversarios na súa loita por protexer as terras e ás criaturas máxicas que residen nelas.\nDez anos despois de que ‘Benvidos a Zombieland’ se estrease, o reparto principal volve a unirse para ‘Zombieland: Mata e remata’. Na secuela, a través dun divertido e tolo caos que vai dende a Casa Blanca ao corazón do país, estes catro cazadores deben loitar contra novos tipos de zombies que evolucionaron dende o primeiro filme, así como novos superviventes humanos. Pero por enriba de todo, terán que enfrontarse á convivencia entre eles.\nDecidiches xa que película vas ver? Se non é así, visita este enlace e bota un vistazo a todas as propostas que Cinesa As Cancelas che ofrece. E recorda descargar a túa acreditación da páxina da Festa do Cine para poder mercar as túas entradas ao mellor prezo.\nAgardámoste en As Cancelas para celebrar a Festa do Cine!


Martes Novembro 27, 2018\nSaída á sala Ártika para ver "Hamsel e Gretel" - Novembro 2018\nO vindeiro Martes 27 de Novembro os alumnos e alumnas do CRA iremos a Vigo para ver a obra de teatro "Hamsel e Gretel" da compañía "Teatro Avento". Sairemos das escolas en autobús arredor das 08:55 e chegaremos para comer nas nosas casas.\nFoi un día fantástico, os nenos e nenas desfrutaron moitísimo coa obra e as súas persoaxes. Unha vez nas aulas, falamos sobre a obra e comentamos diferentes aspectos da mesma.\nSábado Decembro 01, 2018\nObradoiros de compostaxe - Decembro 2018\nO noso CRA adheriuse este curso escolar ó PROGRAMA EDUCATIVO REVITALIZA, “Apúntate á compostaxe” promovido pola Deputación de Pontevedra. Pareceunos unha actividade moi importante para concienciar ao noso alumnado e profesorado sobre un dos problemas ambientais aos que diariamente nos temos que enfrontar. Neste programa estanse a desenvolver actividades encamiñadas ao alumnado e profesorado do centro como son: xornadas profesorado, xogo sobre residuos, compostaxe infantil, poñendo en marcha os composteiros, a actividade "Quen vive aí?" e a exposición na biblioteca do centro todo o mes de Decembro.\nLuns Decembro 03, 2018\nDía internacional da discapacidade - Decembro 2018\nO 3 de Decembro celebramos no CRA o día internacional da discapacidade. Para elo empregamos o libro "A árbore da escola" e cada unha das aulas transcribiu unha páxina do libro a diferentes formas de comunicación (empregando diferentes lenguaxes, pictogramas, sons...). Para rematar, cada colexio prantou unha árbore no patio.\nMércores Decembro 05, 2018\nEncendido das luces de Nadal na escola de Tabagón - Decembro 2018\nOs nenos e nenas da escola de Tabagón levaron a cabo o tradicional encendido das luces de Nadal na súa escola. Ó acto acudiron moitas familias que poideron desfrutar dunha deliciosa merenda e co encendido das luces.\nXoves Decembro 20, 2018\nVisita das axudantes dos Reis Magos - Decembro 2018\nOs nenos e nenas do CRA recibiron a visita das axudantes dos Reis Magos nas súas aulas. Os alumnos e alumnas entregáronlle as súas cartas coas súas peticións e ademais cantáronlles unha canción.\nComo nos portamos moi ben, as axudantes deixaron algo en cada aula.


Transparencia: Dereito de acceso. Concello de Vigo\n¿Que é información pública?\n¿Quen pode solicitar información?\n¿Pódese pedir calquera información?\n¿Pódese conceder un acceso só a parte da información?\n¿Como se exerce o Dereito de Acceso á Información Pública perante o Concello de Vigo?\n¿Quen é o órgano competente para resolver no Concello de Vigo?\n¿Deberá identificarse o cidadán que pida información?\n¿Por que causas pódese inadmitir unha solicitude?\n¿Que ocorre se non é clara a petición de información do cidadán?\n¿Como pode o cidadán coñecer o estado da súa solicitude?\n¿Se a información solicitada afectase a dereitos de terceiros?\n¿Cal é o prazo para conceder ou denegar o acceso á información?\n¿Como podo reclamar contra a resolución o a falta de resolución?\nEnténdese por información pública os contidos ou documentos, calquera que sexa o seu formato ou soporte, que obren en poder dalgún dos suxeitos que integran as Administracións Públicas e que fosen elaborados ou adquiridos no exercicio das súas funcións.\nSegún a Lei 19/2013, do 9 de decembro, de Transparencia, Acceso á Información Pública e Bo Goberno (LTBG), poderán exercer o seu dereito de acceso á información todas as persoas, nos termos previstos no artigo 105.b da Constitución española.\nAs persoas xurídicas poderán así mesmo exercer o seu dereito de acceso.\nSi, pero o dereito de acceso ten límites cando supoña un prexuízo para:\nAs relacións exteriores.\nA prevención, investigación e sanción dos ilícitos penais, administrativos ou disciplinarios.\nA igualdade das partes nos procesos xudiciais e a tutela xudicial efectiva.\nAs funcións administrativas de vixilancia, inspección e control.\nOs intereses económicos e comerciais.\nO segredo profesional e a propiedade intelectual e industrial.\nA garantía da confidencialidade ou o segredo requirido en procesos de toma de decisión.\nSen prexuízo do obrigado respecto aos límites derivados da protección de datos persoais nos termos recollidos no artigo 15 LTBG.\nNos casos en que a aplicación dalgún dos límites previstos no artigo 14 non afecte á totalidade da información, concederase o acceso parcial previa omisión da información afectada polo límite salvo que diso resulte unha información distorsionada ou que careza de sentido. Neste caso, deberá indicarse ao solicitante que parte da información foi omitida.\nPresentando a solicitude no formulario establecido para o efecto:\nPreferentemente por vía electrónica a través do Portal da Transparencia. O Portal da Transparencia permite exercer o Dereito de Acceso accedendo á sección "Solicitude de acceso".\nDe forma presencial: No rexistro do Concello de Vigo\nEn virtude de Resolución da Alcaldía de data 23/02/16, delegouse no concelleiro-delegado de Xestión Municipal, Patrimonio e Administración Electrónica, a competencia municipal para a resolución das solicitudes de acceso á información pública suxeitas á LTBG.\nAsí mesmo por resolución de data 17/02/2016 constitúese o grupo técnico de traballo de transparencia e acceso á información publica do Concello de Vigo.\nSe, a solicitude poderá presentarse por calquera medio que permita ter constancia de: a identidade do solicitante, a información que se solicita, unha dirección de contacto, preferentemente electrónica, a efectos de comunicacións e, no seu caso, a modalidade que se prefira para acceder á información solicitada.\nSe inadmitirán a trámite, mediante resolución motivada, as solicitudes:\nReferidas a información que teña carácter auxiliar ou de apoio como a contida en notas, borradores, opinións, resumos, comunicacións e informes internos ou entre órganos ou entidades administrativas.\nDirixidas a un órgano en cuxo poder non obre a información cando se descoñeza o competente.\nPara o caso en que se inadmita a solicitude por concorrer a causa prevista no punto 4, o órgano que acorde a inadmisión deberá indicar na resolución o órgano que, ao seu xuízo, sexa competente para coñecer da solicitude.\nCando a solicitude non identifique de forma suficiente a información, pedirase ao solicitante que a concrete nun prazo de dez días, con indicación de que, en caso de non facelo, teráselle por desistido, así como da suspensión do prazo para ditar resolución.\nO cidadán poderá consultar o estado da súa solicitude accedendo á sección "¿Cal é o estado da miña solicitude?" do Portal da Transparencia. Para iso, deberá identificarse electronicamente.\nSe a información solicitada puidese afectar a dereitos ou intereses de terceiros, debidamente identificados, concederáselles un prazo de quince días para que poidan realizar as alegacións que estimen oportunas. O solicitante deberá ser informado desta circunstancia, así como da suspensión do prazo para ditar resolución ata que se recibiron as alegacións ou transcorrese o prazo para a súa presentación.\nA resolución na que se conceda ou denegue o acceso deberá notificarse ao solicitante e aos terceiros afectados que así o solicitaron no prazo máximo dun mes desde a recepción da solicitude polo órgano competente para resolver.\nTranscorrido o prazo máximo para resolver sen que se ditou e notificado resolución expresa entenderase que a solicitude foi desestimada.\nFronte a toda resolución expresa ou presunta en materia de acceso poderá interpoñerse reclamación perante o Valedor do Pobo de Galicia, nos termos e condicións do estabelecido no artigo 28 da Lei 1/2016, do 18 de xaneiro, de transparencia e bo goberno de Galicia, salvo naquelas ditadas polos suxeitos previstos no artigo 3.1.d) da citada lei, contra as que, conforme ao previsto na normativa básica, só caberá a interposición de recurso contencioso-administrativo.\nA reclamación interporase no prazo dun mes a contar dende o día seguinte ao da notificación do acto impugnado ou dende o día seguinte a aquel no que se produzan os efectos do silencio administrativo.\nA reclamación perante o órgano independente de control terá a consideración de substitutiva dos recursos administrativos, así como un carácter potestativo e previo á impugnación en vía contencioso-administrativa, segundo o artigo 28.2 da norma citada no parágrafo anterior.\nInformación adicional sobre el Consejo de Transparencia y Buen Gobierno\nFormulación de queixas e suxestións sobre o acceso a información


Mercadotecnia en podcast: por que as empresas invisten en Martech Zone\nXoves, setembro 21, 2017 Venres, setembro 22, 2017 Douglas Karr\nO mes que vén viaxo a Dell para unha conferencia de mercadotecnia que están a dar aos líderes empresariais internamente. A miña sesión é unha sesión práctica na que compartirei como o podcasting medrou en popularidade, que equipos son necesarios e como publicar, distribuír e promocionar o seu podcast en liña. É un tema que me apaixonou bastante nos últimos dous anos, e aínda sinto como se estivese aprendendo máis cada mes.\nDesde o meu punto de vista, hai xeitos específicos de que os comerciantes poidan empregar podcasts para os seus propios esforzos de mercadotecnia:\neducación - Os clientes potenciais e os clientes adoran escoitar podcasts para aprender máis sobre a súa industria e como aproveitar mellor os produtos e servizos que ten para ofrecer. Os segmentos educativos poden levar a unha mellor utilización, retención e incluso oportunidades de venda.\nInfluír - Se o seu liderado está a ser entrevistado no podcast doutro influencer ou se invitou a un influenciador no seu podcast, a expansión resultante da audiencia paga a pena. Traer a un influencer proporcionará valor aos teus oíntes e confirmarache como unha autoridade na túa industria. Subir ao podcast dun influenciador abriralle ao seu público e confirmaralle tamén como autoridade.\nPublicidade - mentres moitas empresas non o fan, un podcast a miúdo escoita un público cativo. Están atentos e é un bo momento para presentalos ao seu produto ou ofrecerlles un servizo. Envía un código de oferta e incluso podes medir cal é o impacto da túa publicidade en podcast. E, por suposto, agora hai oportunidades de anunciarse noutros podcasts.\nlead Generation - Comecei o meu podcast porque quería coñecer e traballar con moitos dos líderes da nosa industria. Anos despois, tiven relacións comerciais fantásticas coas empresas que entrevistamos no noso podcast.\nWebpageFX uniu esta completa infografía, Por que o podcast é importante para os comerciantes, para fornecer algunha información sobre o crecemento, as plataformas, as vantaxes, as métricas e a publicidade.\ntags: publicidade en podcastspublicidade en podcastmercadotecnia en podcastpodcasting


Lídia Senra defende que a recollida de datos non supoña novas cargas económicas e administrativas para a frota artesanal e de baixura – AGE en Europa\nPESCA / SESIÓNS PLENARIAS\nLídia Senra defende que a recollida de datos non supoña novas cargas económicas e administrativas para a frota artesanal e de baixura\nby AGEe · 16 Marzo, 2017\nInterveu no debate do pleno do Parlamento Europeo sobre o Marco da Unión para a recompilación, xestión e uso dos datos do sector da pesca\nA eurodeputada galega pide que os datos socioeconómicos e medioambientais sexan parte fundamental na recollida da información\nEstrasburgo, 16 de marzo de 2017. A eurodeputada galega Lídia Senra, integrada Grupo Confederal da Esquerda Unitaria Europea/Esquerda Verde Nórdica (GUE/NGL) reclamou este xoves pola mañá, no pleno do Parlamento Europeo, que as novas normativas que está a promover a UE en materia pesqueira “non interfiran nunca no desenvolvemento normal das actividades da pesca artesanal e de baixura” e que en todo caso, “nunca se convertan nun pretexto para trasladar máis cargas económicas e administrativas para estas frotas”. Así o defendeu Senra durante o debate sobre o Marco da Unión para a recompilación, xestión e uso dos datos do sector pesqueiro, que tivo lugar a primeira hora de hoxe no hemiciclo de Estrasburgo.\nA eurodeputada galega dixo compartir a idea de que é “moi importante contar con datos científicos rigorosos e de calidade para unha boa xestión das pescas”, pero defendeu que o novo Marco non vaia en detrimento da actividade da frota artesanal e de baixura. Así, pediu que a recollida e xestión dos datos “teña en conta as especificidades da frota artesanal” e que “os datos socioeconómicos e medioambientais se tornen nunha parte fundamental da información recollida”.\nLídia Senra reclamou que á hora de recoller os datos socioeconómicos se teña en conta e “se visibilice o papel e a situación das mulleres nas pescas: Mariñeiras, redeiras, mariscadoras e outras mulleres que traballan neste ámbito”. Do mesmo xeito, tildou de “necesario” que os umbrais baixo os cales non sexa necesaria a recollida de certos datos ou as campañas científicas a bordo se definan tamén atendendo ao tipo de frota e aos seu impacto nos recursos, tendo en conta, por exemplo, “que a pesca artesanal e local é máis sostible e que xeralmente usa artes de pesca máis selectivas que os grandes buques industriais”.\nTags: baixurafrota artesanalGUE/NGLLidia SenraParlamento Europeopescapleno\nLídia Senra chama a facilitar o acceso das PEMEs aos Fondos Estruturais e de Investimento Europeos\n“Os desafiuzamentos e as “preferentes” evidencian a connivencia entre poderes políticos e financieiros”\nO pleno europeo debate e vota esta semana un informe do que é co-relatora Lídia Senra sobre as mulleres no medio rural


18 de maio de 2010 LNFS\nDani Martín: 'O que consiga gañar o primeiro partido terá un 70% de posibilidades de pasar á próxima fase'\nO xogador do CD Burela FS Dani Martín falou para www.lnfs.es analizando a eliminatoria que superaron recentemente fronte a Space Gasifred Ciutat d'Eivissa e tendo en conta a que os espera a partir desta fin de semana contra Puertollano Restaurante Dacho.\nA primeira rolda contra o conxunto eivisenco resolvérona pola vía rapida, 2-0. Para o xogador salamantino o factor determinante "foi a vitoria en Eivissa, despois sabiamos que tiñamos dúas oportunidades na casa que non podiamos desaproveitar", indicou.\nAgora xa tan só lles quedan dous obstáculos para lograr o ascenso á máxima categoría do fútbol sala español e o primeiro deles é o Puertollano Restaurante Dacho: "Esta eliminatoria afrontámola igual que o resto, con moita ilusión, e como levamos facendo ao longo de toda a tempada, partido a partido", comentou o ala do equipo lucense.\nO salmantino cre que a eliminatoria será igualada e que pode ser de vital importancia lograr a vitoria no primeiro encontro: "A clave para superar este enfrontamento vai ser a mesma que no anterior, o único que esta vez temos o factor cancha en contra, pero o que consiga gañar o primeiro partido eu creo que terá un 70% de posibilidades de pasar, xa que o que golpea primeiro fai máis dano", concluíu.


Mulleres Animando: 2011\n2011 foi o ano da muller animadora no IV Festival de Animación Online Animacam\nEn cambio, a animadora hispano-danesa INMA CARPE, coa súa peza Multimedia "DADDY´S GIRL" realiza unha proposta de anuncio publicitario para BARBIE I CAN BE de MATEL, no que priman as relacións paternais mostrando o seu lado máis amable.\nPola súa banda, o director HENRIK MALMGREN, co seu filme "THE GUEST", xa de gran repercusión en festivais como Siggraph (Los Ángeles); penétranos, a través dun thriller psicolóxico, no candente tema da soidade e a exclusión social dentro da convulsa e controvertida sociedade actual.\n206 filmes de 38 países dos 5 continentes (1 de cada 3 dirixido por mulleres) coincidiron nas temáticas das súas películas (crises, guerras e soidade) presentadas á 4ª Edición de Animacam 2011, producido e realizado en Ourense, desde fai catro anos.\nO papel que a Muller Animadora desempeñado en Animacam 2011 reflíctese de forma sobresaiente coa súa presenza en case a totalidade de obras presentadas a concurso. A súa notoriedade como directora alcanza 72 películas das 205 obras presentadas a concurso (un 36% do total). Cabe destacar, ademais, que a súa interactividade co Festival é asombrosa e dunha fidelidade crecente e progresiva: o Blog creado na 3ª edición 2010 dende o propio Festival para facer máis visible e notorio o seu traballo (Mulleres Animando), superou, na súa versión inglesa as 41.000 visitas.\nEsta cuarta edición de Animacam tivo como selo definitorio a calidade das obras a concurso, logrando reunir, tanto a directoras consagradas como a novas promesas da Animación feminina Internacional.\nDesta forma, directores do renome de Monique Renault, Malika Whitaker (Francia), Ellen Meske(Bélxica) , Jisuk Jung (Corea do Sur) e Isabel Herguera (España), entre outras, van da man de xovenes promesas da animación que participaron a través de prestixiosas escolas de arte, cinema e animación de todo o mundo. Entre elas, Supinfocom, Gobelins, Georges Melies, Esma (FRANCIA), ó ECAM e ESDIP (España).\nEstas obras poderanse gozar até o comezo da V edición de Animacam na Web do Festival.\nEtiquetas: Animacam IV ed, Britt Raes, Dady´s Girld, Henrik Malmgren, I like bird, Inma Carpe, Mujer Animación, The Guest\nAta daquela, presentámosvos unha nova: o Acordo de Colaboración, recén creado, entre a CONSELLERÍA CULTURAL DA EMBAIXADA DE ESPAÑA EN COLOMBIA e ANIMACAM para a Exhibición e Promoción en Latinoamérica da Curtametraxe Europea de Animación, participante nas Edicións 2ª e 3ª de Animacam. As curtas, pertencentes á Categoría Curtametraxee, das Seccións Oficiais de Animacam 209-2010, serán exhibidas no Festival Eurocine 2011 que se celebrará en Bogotá do 27 de Abril ao 8 de Maio de 2011. Desexamos que a iniciativa resulte do voso agrado.\nOs interesados poden enviar as súas Curtas, subtitulados ao español, (2 Copias en DVD PAL-Máxima Calidade) a Animacam.tv · Tecnópole · Edificio CEI–Nido 19 Buzón 35 · 32900 San Cibrao das Viñas · Ourense · España, deica o 25 de marzo de 2011. Unha vez alí, o Equipo Animacam enviaráos por Valixa Diplomática á Embaixada Española en Colombia.\nPublicado por Animacam IFF en 17:49\n2011 foi o ano da muller animadora no IV Festival ...


A praga de avespa asiática descontrolada despois de dous anos de advertencias.\nXoves, 03 Setembro 2015 20:48 Redaccion @valminorinfo\nCharla informativa en #Nigrán.\nHai dous anos VM.info daba coñecer a presenza da vespa velutina na na bisbarra. O técnico forestal, Iago Pereira, agora concelleiro de Baiona, foi quen deu a voz de aviso tras detectar a súa presenza na Ramallosa.\nDende entón, inda os esforzos dos técnicos involucrados, foron constantes as denuncias cidadás da falta de acción por parte da Xunta de Galicia e a concesionaria do servizo TRAGSA.\nA mais común o feito que acoden sen material adecuado para retirar os niños, e cun protocolo criticado polos apicultores pola retirada dos niños durante o día, cando está baleiro.\nO caso máis rechamante foi en Sabarís onde un niño levaba 8 meses identificado e activo, e sen retirar peses ás continuas queixas dos veciños\nCharla informativa en Nigrán.\nO Concello de Nigrán, xunto a Agrupación Apícola de Galicia e a Asociación de Apicultores da Provincia de Pontevedra, organizan este venres ás 20.00 horas no auditorio municipal unha charla informativa sobre a praga e as ferramentas que poden permitir o control da súa propagación.\nA xornada contará entre outros como poñentes con Esther Ordóñez, veterinaria da Agrupación Apícola de Galicia, e José María Seijo, presidente da mesma entidade. Tamén asistirá un técnico portugués especialista na retirada de niños e que xa colaborou na extracción de algúns na comarca especialmente complicados de combater. Os apicultores que solicitaron a medicación contra a varroa poderán recollela ás 19.30 horas no mesmo lugar.


XOAN ARCO DA VELLA: CASTILLO DE NAVIA DE SUARNA\nNavia de Suarna é un concello da provincia de Lugo, pertencente á comarca dos Ancares. Segundo o IGE en 2009 tiña 1.441 habitantes (1.615 no 2006, 1.680 no 2005, 1.732 no 2004, 1.807 no 2003). O seu xentilicio é «naviego».\nNesta localidade ancaresa encóntrase o Castelo de Navia de Suarna, unha construción feita en laxe de lousa e vinculado aos condes de Altamira.\nEstá asentado sobre rochas e conserva parte das primitivas murallas e torreóns, con tres portas a diferentes niveis.\nOs documentos existentes sobre a fortaleza demostran que xa existía no século XI, aínda que posteriormente foi destruído pola Revolución Irmandiña para reconstruírse catro séculos máis tarde perdendo o seu carácter militar.\nPénsase que orixinariamente foi creado para a defensa da Ponte Vella, unha construción civil que atravesa o río Navia.\nA edificación actual data do século XIV, cunha bóveda anterior do século XIII.


Traducións en Santiago - Aula 14\nTradución de documentos en Santiago de Compostela - Aula 14\nNa academia Aula 14, en Santiago de Compostela, dispoñemos dun servizo de tradución de todo tipo de documentos, con docentes bilingües en galego, castelán e inglés e acreditadas para a realización deste servizo. Facemos traducións tanto para particulares como para empresas no menor tempo posible.\nCumprimos sempre os prazos que solicitan os nosos clientes xa que é un ámbito do noso traballo que nos tomamos con total seriedade. Sabemos a importancia da correcta tradución de textos ou documentos de valor, por iso poñemos todos os nosos sentidos en facelo perfecto.\nSe queres traducir documentos importantes, textos, apuntamentos... axudarémosche no menor tempo posible. En Aula 14 gústanos que todos os nosos alumnos ou clientes confíen ao máximo en nós, por iso levamos a cabo o noso traballo poñendo todo o noso empeño e utilizando todo o que aprendemos ao longo de moitos anos de aprendizaxe.\nRealizamos as seguintes traducións de todo tipo de textos ou documentos:\nInglés - Castelán\nInglés - Galego\nCastelán - Inglés\nCastelán - Galego\nGalego - Inglés


En Marea desbota concorrer ás eleccións estatais do 10N - POLÍTICA - Sermos Galiza - Diario de intereses galegos\nRedacción 05 outubro 2019 18:06 h.\nen marea Eleccións xerais\n“O plenario de En Marea acordou non concorrer a estas eleccións xerais como un exercicio de responsabilidade para non contribuír á atomización das forzas progresistas na Galiza”. Con estas palabras anuncia o partido liderado por Luis Villares mediante un comunicado que non estará na cita coas urnas deste 10 de novembro.\nA decisión adoptouse nun plenario convocado con carácter extraordinario para analizar o escenario electoral. A imposibilidade de fraguar a “candidatura única de forzas galegas e progresistas” que pedían os de Villares é un dos motivos expostos para non concorrer a esta cita. O outro motivo, ligado co primeiro, é evitar unha “maior fragmentación” do “espazo progresista galego” que implicaría, din, que En Marea se presentase a estes comicios.\nCo adianto oficial das eleccións xerais e a irrupción no mapa político de Más País especulouse dunha posíbel alianza entre a formación de Errejón e En Marea para concorrer ao 10N, mais esta non callou.\nEn Marea é a segunda formación galega en decidir non concorrer a estas eleccións estatais. O pasado 30 de setembro Anova anunciaba que renunciaba a participar nestes comicios. “Entendemos que a competición entre diferentes opcións do espazo de ruptura divide a necesaria unidade e non se corresponde coa nosa aposta pola acumulación de forzas, motivo polo que decidimos non concorrer ás vindeiras eleccións xerais”,\nAcordo de coalición entre PSdeG e BNG no Porriño\nNas eleccións de maio o partido socialista accedeu á alcaldía co apoio de todos os grupos, agás o PP, e esta semana asinou un acordo de coalición co BNG.


SantYaGo10K, a carreira nocturna de Santiago de Compostela, celebrarase o sábado 21 e maio - Xornal Galicia\nSantYaGo10K, a carreira nocturna de Santiago de Compostela, celebrarase o sábado 21 e maio\n20 Abril 2016 5951 votos\nSantYaGo10K, a carreira nocturna de Santiago de Compostela, celebrarase o sábado 21 e maio ás 22:30 horas. Cando queda aínda un mes para a carreira, hai xa 300 persoas inscritas para participar. A carreira, sobre un novo circuíto lineal de 10 quilómetros, ten a saída en San Francisco e a chegada na praza do Obradoiro, e percorrerá a Alameda e as principais rúas do Casco Histórico. As inscricións poden facerse de dous modos distintos: cubrindo o formulario de inscrición que se atopa na paxina da carreira, www.santyago10k.es, e facendo o pago directamente on line, ou cubrindo o formulario pero facendo o pago presencialmente no Multiusos Fontes do Sar ou en Santa Isabel. Os socios destes dous complexos deportivos terán un prezo especial de catro euros se se inscriben presencialmente antes do 8 de maio.\nA participación en SantYaGo 10K non se reduce aos atletas. Amigos, familiares e, en xeral, calquera afeccionado ao deporte, pode participar na organización da carreira como voluntario, aportando a súa colaboración para que a proba sexa un éxito, tanto para os propios participantes como para a promoción da cidade como referente para o atletismo popular.\nAs persoas interesadas en participar coma voluntarios poden atopar toda a información na web da carreira, www.santyago10k.es. Todos os voluntarios recibirán como agasallo da organización unha camiseta cun deseño propio e unha braga para o pescozo, que recoñecerán a súa importancia para o desenvolvemento do proba.\nSantYaGo 10K naceu en 2015 da man do Club de Atletismo Fontes do Sar que, logo de participar en ducias de carreiras en toda España, deseñou unha cita pensando nos corredores populares e tomando os mellores detalles dunha multitude de probas de todo tipo. Esta segunda edición incluirá ademais diferentes melloras a partires da experiencia acumulada o ano pasado, como a fixación dun límite máximo de 2.500 participantes ou a modificación do percorrido, que nesta ocasión será lineal e non dará dúas voltas ao mesmo circuíto.


O Museo de Belas Artes da Coruña da inicio á súa programación de primavera dirixida a todos os públicos\nEste venres, día 29 de abril, o Museo de Belas Artes da Coruña abre a súa programación de primavera, que contará con seis talleres, dous cursos, dous ciclos e dúas actividades conmemorativas dirixidas a todos os públicos entre os meses de abril e xuño de 2011. A través da web do Museo, http://museobelasartescoruna.xunta.es xa se pode acceder á matrícula para os doce eventos entre os que destacan obradoiros de gravado, cursos de arte, concertos, cine e actividades para familias.\nA carpeta-libro de artista será o obradoiro que dea inicio á programación de primavera do Museo de Belas Artes. Nel iniciarase aos participantes na elaboración dunha carpeta-libro de artista. O taller, que se celebrará os venres ata o 27 de maio, será impartido pola artista Isabel Pintado, pintora, gravadora e licenciada en Belas Artes pola Universidade Complutense de Madrid. Todos os sábados, desde o 30 de abril ata o 28 de maio, desenvolverase o taller A cor na algrafía, un obradoiro de gravado dedicado á técnica da litografía sobre prancha de aluminio ou algrafía e que será impartido por Omar Kessel, pintor e gravador da Fundación CIEC de Betanzos. Para os martes entre o 24 de maio e o 14 de xuño prográmase o obradoiro Letras iluminadas impartido por Ángeles Galán e Ana Camiñas e no que usando o pergamiño como soporte, e ouro fino e temple, o alumno coñecerá a técnica da iluminación.\nArte en familia é un taller que chegará ao Museo de Belas Artes da Coruña os sábados entre o 7 de maio e o 25 de xuño. Imaxes, lecturas e pequenas actividades conformarán a dinámica deste obradoiro dunha soa sesión e destinado a familias con nenos a partir de 5 anos. Nel, os participantes interpretarán imaxes artísticas, estimularán a creatividade e gozarán coa arte, utilizando como recurso a obra de Velázquez e a de Luís Seoane, en días alternos. Cada obradoiro remata cunha sinxela actividade plástica.\nA partir do vindeiro 3 de xuño poderase participar todos os venres ata o 1 de xullo no taller Iniciación á xilografía, obradoiro de introdución ao gravado xilográfico impartido polo artista Ali Ali, pintor e gravador da Fundación CIEC. Os sábados desde o 4 de xuño ao 2 de xullo, impartirase o obradoiro Da estampa á serie, no que se empregarán diferentes técnicas de estampación e que será impartido pola artista Anne Heyvaert, pintora e gravadora da Facultade de Belas Artes de Pontevedra e Fundación CIEC de Betanzos. Todos estes obradoiros estarán organizados polo Museo de Belas Artes en colaboración coa Asociación de Amigos do Museo e o Concello da Coruña.\nCursos e outras actividades\nO curso A historia da arte a través dos museos, que terá lugar do 3 de maio ao 5 de xullo, aproximará aos asistentes á historia da arte desde a Antigüidade ata a actualidade, utilizando como exemplos algunhas das obras pertencentes ás coleccións dos máis importantes museos e facendo especial fincapé na colección permanente do Museo de Belas Artes. A primeira parte do curso estará dividida en dúas seccións, ‘Antigüidade e Idade Media’, nos meses de maio e xuño, e ‘Renacemento, Barroco e Clasicismo’, entre xuño e xullo. Este primeiro ciclo intégrase na programación de primavera do Museo. No segundo ciclo, que se desenvolverá no outono cunha nova inscrición, os contidos serán ‘Romanticismo, Realismo e rexionalismo’ e ‘O século XX’.\nPor outra banda, o curso Os temas da arte: A iconografía relixiosa versará sobre a Historia da Arte, aínda que analizada a partir das distintas temáticas empregadas ao longo da historia. A pesar de que a temática relixiosa na arte se remonta a culturas ancestrais anteriores á Era Cristiá, este curso centrarase principalmente na iconografía relixiosa cristiá, abordando a representación dos distintos temas relixiosos a partir do Antigo e Novo Testamento e seguindo as tendencias da arte de cada momento. Para iso aludirase tanto á tradición greco-romana como ás fontes iconográficas, á súa simboloxía, á función de devoción, ornamental ou didáctica da imaxe, e ao modo de representar cada historia por parte dos artistas nas distintas épocas. O curso, que terá lugar os mércores do 4 de maio ao 29 de xuño, está organizado polo Museo de Belas Artes en colaboración coa Asociación de Amigos do Museo e a Deputación da Coruña.\nEntre outras actividades tamén destacan o IX Ciclo de cine “Arte no celuloide”. Biografías de artistas que ten como obxectivo definir as diversas formas nas que están presentes as artes, tanto as plásticas como a arquitectura e a música, no cine, xa sexa como referente iconográfico, como apoio e base para o argumento, como marco da acción ou aparecendo fisicamente no encadre. O ciclo celebrarase do 11 ao 25 de maio. Cómpre destacar tamén o XI Ciclo “Música para unha época”, do 8 ao 29 de maio, que combina a música dunha determinada época coa visita guiada á sala do museo relativa ao mesmo período histórico, co fin de establecer un paralelismo entre a música e a pintura; o Día Internacional dos Museos, o vindeiro 18 de maio de 2011; ou a A noite dos museos: Jazz no museo, que se celebrará o próximo 14 de maio.


Veciñ@s polo mundo: "O camiño que leva o noso país foi unha das razóns que me fixo marchar" - Zas - Que pasa na costa\nVeciñ@s polo mundo: "O camiño que leva o noso país foi unha das razóns que me fixo marchar"\nAntonio Souto, segundo pola esquerda, vive en Mexico e na súa casa xuntase habitualmente con xente da zona. De esquerda a dereita: Xavi Alvedro (Arteixo), Antonio Souto, Pedro Fernández (A Coruña) e Pablo Honey (Romelle-Zas) Hoxe viaxamos ata a cidade de Jalisco para coñecer o día a día de Antonio; unha persoa moi coñecida e querida en Zas onde foi concelleiro durante case tres lexislaturas - con Lolo Muíño - e percorreu moreas de granxas da zona co seu oficio de veterinario. Ainda que leva pouco tempo vivindo alí, ten xa moitas anécdotas que contar.\nAntonio Souto Ferraz.\nQPC: De onde eres?\nCrieime en Moraña - Pontevedra -, pero fun a traballar para Zas aos 24 anos onde vivín máis de vinte anos. Así que son costamorteño de adopción e de amizades.\nEn Guadalajara, Jalisco (México).\nA miña empresa ten filiais por latinoamérica e pedín o traslado.\nEn xaneiro do 2015; fai ano e medio.\nNunha empresa multinacional catalá que se adica á prevención en saúde animal; son veterinario de vacas.\nOs amigos, a Festa da Carballeira e o churrasco.\nSí, pola prensa dixital e polas conversas por Skype cos amigos.\nUnha vez ó ano.\nQPC: Que tal embaixador eres da túa terra? Canta xente tes traído de aí a visita a Costa? A canta lle tes falado dos nosos recunchos?\nPois teño que dar moitas charlas e sempre comezo cun mapa coa localización de Zas e unhas fotos da Costa da Morte, da catedral de Santiago, da Festa da Carballeira, do Faro de Fisterra e dun plato de pulpo.\nPrimeiro que esta cidade ten uns poucos máis habitantes ca Zas, concretamente sete millóns. O clima é outras das grandes diferenzas xa que aquí fai bo tempo todo o ano, ate o punto de agradecer cando chegan as choivas en xuño. E tamén a vitalidade da xente de aquí. Boto moito de menos a política e os amigos que teño na Costa da Morte.\nExportaría un pouco de sol para aí e traería aquí un pouco de respeto pola terra. En México coidan moi pouco o medio ambiente e iso que teñen unha terra moi fermosa. Levaría tamén para aí a vitalidade desta xente que, a pesares dos problemas e das dificultades que teñen, sempre están de bo humor. Son moi corteses e faladores. Traería tamén para aquí un pouco de igualdade social. Ésta é unha sociedade moi desigual, ainda que vexo que en España imos polo mesmo camiño se a xente non o remedia co seu voto.\nAquí chamalle moito a atención como falamos. É moi frecuente que che falen e pregunten de onde eres. Precisamente, fai unhas semanas, una rapaza filla de asturianos emigrados aquí, que comía na mesa do lado, sentouse conmigo e puxémonos de conversa. É algo que me pasa a miúdo.\nAtopeime cunha familia da Coruña e con outra de Vilagarcía. Teño un bo amigo no DF de Arteixo e, a miúdo, xuntámonos con otro amigo de Romelle (Zas) que vive en New York.\nNon o creo. O camiño que leva o noso país foi unha das razóns que me fixo marchar e non me gusta o que sigo vendo. Vexo pouca esperanza de cambios e aborrezo no que nos estamos a converter. Non recoñezo o meu país. Non entendo como a xente atura tantas e tantas cousas que pasan todos os días.\nZas recibe o verán cun completo programa de actividades para todos os públicos\nSenda Nova organiza un roteiro nocturno polos montes do Pico de Meda


Leite con letras: literatura e gandería unidos pola lingua\nFeiraco pon en marcha o seu certame de microrrelatos, que vai xa pola décima edición // Lanza asemade o concurso artístico para a cativada // Os consumidores poden entrar no sorteo de produtos elaborados por artesáns galegos TEXTO C. Estévez\nCartel que presenta a iniciativa de Feiraco ‘Leite con letras’ para celebrar o Día das Letras Galegas. Foto: Feiraco\nNeste 2021 a marca Feiraco celebra “10 anos de leite con letras”, escolléndoo como lema para festexar a festividade das Letras Galegas, á que se suma un ano máis pondo en marcha o seu certame de microrrelatos, que vai xa polo seu décimo aniversario, e por segundo ano consecutivo, o concurso artístico para os máis pequenos e pequenas.\nAdemais como novidade este ano lanzará tamén unha promoción no punto de venda para conmemorar o Día das Letras Galegas, na que pola compra dunha caixa de calquera das variedades de 6x1 litro de leite Feiraco os consumidores poderán participar no sorteo de agasallos elaborados por artesáns galegos subindo o seu tíquet de compra á aplicación do sorteo da marca. “Un compromiso con Galicia e coa súa artesanía que Feiraco leva pondo en valor nas súas últimas campañas como a levada a cabo no Entroido, contribuíndo así a volver a inverter en Galicia”, sinalan fontes da empresa láctea. Todas estas iniciativas estarán vixentes ao longo de maio como mes das Letras Galegas.\nARTE Para seguir incentivando a creación literaria, dende a compañía animan a todos os galegos e galegas que teñan máis de 13 anos a participar no seu Certame de Microrrelatos. A maneira de fomar parte é compartir as creacións a través dunha aplicación que está dispoñible na páxina oficial de Facebook/Feiracolacteos.\nPara participar será necesario mostrar na aplicación do concurso que está subida á web un relato orixinal, que non debe superar os 500 caracteres incluídos espazos, escrito en galego. Haberá tres gañadores. O primeiro será galardoado cunha funda block elaborada pola artesá Cristina Valverde, dona da empresa Coiro Enxebre, cun lote de produtos de Feiraco e cun lote de libros cedido pola Secretaría Xeral de Política Lingüística. Xa o segundo e o terceiro obterán como premio moedeiros de coiro fabricados pola mesma artesá e ao igual que o primeiro, un lote de produtos da marca e outro de libros tamén cedidos pola Secretaría Xeral de Política Lingüística.\nPola súa banda, os máis pequenos e pequenas da casa poderán dar renda solta á súa creatividade participando no certame artístico que estreou o pasado ano. Para iso, os nenos e nenas menores de 13 anos deberán enviar as súas creacións relacionadas coa festividade das Letras Galegas. Haberá dúas categorías; infantil e primaria, cun único gañador en cada unha delas. Para participar tan só será necesario subir unha foto das creatividades que queiran presentarse (artes plásticas, debuxos...) á páxina oficial do concurso en Facebook para que poidan ser valoradas. O gañador ou gañadora da categoría primaria recibirá un pack de tres xogos fabricados polos artesáns galegos de produtos en madeira propietarios da empresa WOOW Juguetes y Deco, un lote de produtos de Feiraco e un lote de libros cedidos pola Secretaría Xeral de Política Lingüística. O vencedor da categoría infantil farase cun carricoche de vaquiña fabricado polos mesmos artesáns, e de novo, un lote de produtos da firma e de libros cedidos pola Secretaría Xeral de Política Lingüística.\n“Desde Feiraco queremos contribuír así a pór en valor non só o idioma galego senón tamén a artesanía de Galicia, un bo exemplo de que as diferentes accións conmemorativas que leva a cabo reflicten o compromiso de CLUN (Cooperativas Lácteas Unidas) con Galicia, coa súa lingua e coa súa xente”, explican dende a compañía. A cooperativa comercializa lácteos baixo as marcas Feiraco, Únicla, Clesa e os queixos Arquega.\nHISTORIA Dende fai máis de 50 anos Feiraco é todo un referente no sector lácteo galego, e trata de demostrar “que se pode apostar por un modelo sostible no sector do gando, xerando emprego e riqueza no rural”. Foi no 2017 cando, xunto ás cooperativas Os Irmandiños e Melisanto, emprenderon o proxecto líder no cooperativismo galego, uníndose nunha soa cooperativa: CLUN (Cooperativas Lácteas Unidas). A súa sede reside en Ponte Maceira, Ames.\nA marca defende que só a súa cooperativa pode elaborar trazabilidade 100% dos produtos lácteos que chegan á mesa do consumidor “porque temos o control de principio a fin, traballando día a día cos noso socios e socias, aos que apoiamos e ofrecemos servizos para que as súas granxas den o mellor de si”. Dende a empresa sinalan que “os cooperativistas reciben asesoramento técnico permanente para o coidado da saúde das nosas vacas, elaboramos o noso penso e isto engadido aos mellores pastos galegos garante a produción dun leite de gran calidade”, aseguran. “Non hai un leite como o da casa, por iso só recollemos leite 100% galego das ganderías dos nosos cooperativistas. Controlamos e optimizamos todo o proceso, incluíndo o envasado, almacenamento e distribución. É así como os nosos cooperativistas conseguen manter a calidade de principio a fin”, sinalan fontes de Feiraco.\nSELOS Feiraco conta con varios selos que recoñecen o seu labor. Un deles é Galega 100%, que foi concedido pola Asociación Laboratorio Interprofesional Gallego y Análisis de la Leche (LIGAL). Isto implica que a materia prima utilizada procede exclusivamente das granxas inscritas no Rexistro de Explotacións Leiteiras de Calidade Diferenzada. Tamén alberga o selo Galicia Calidade; que non só garante a orixe galega do produto, senón que é un aval de confianza e prestixio. E por último, presume do selo SAE. Un distintivo que asegura todas as garantías de seguridade alimentaria e trazabilidade. “En Feiraco contamos con este selo clave para as nosas exportacións e que garante que o envío de alimentos fóra da UE conta cos máximos requirimentos exixidos de seguridade, calidade e control”.


DOG Núm. 237 Venres, 15 de decembro de 2017 Páx. 56817\nEu, Marina Pilar García de Evan, letrada da Administración de xustiza do Xulgado do Social número 2 de Santiago de Compostela, fago saber que no procedemento de execución de títulos xudiciais 191/2014 deste xulgado do social, seguidos por instancia de Eva Morquecho Sarasquete contra a empresa Bitango Ocio, S.L., sobre despedimento, se ditou a seguinte resolución, cuxa parte dispositiva se achega:\na) Declarar a executada Bitango Ocio, S.L. (CIF B84494848) en situación de insolvencia total por importe de 10.406,51 euros en concepto de principal, máis outros 1.040,65 euros que se fixan provisionalmente en concepto de xuros e custas, insolvencia que se entenderá para todos os efectos como provisional.\nc) Procédase a súa inscrición no rexistro correspondente.\nModo de impugnación: contra a presente resolución cabe recurso directo de revisión que deberá interpoñerse ante quen dita a resolución no prazo de tres días hábiles seguintes á notificación desta con expresión da infracción cometida nesta a xuízo do recorrente, artigo 188 da LXS. O recorrente que non teña a condición de traballador ou beneficiario de réxime público da Seguridade Social deberá facer un depósito para recorrer de 25 euros, na conta nº 1596 clave 64 N no Banesto debendo indicar no campo concepto, “recurso” seguida do código “31 social-revisión de resolucións letrado da Administración de xustiza”. Se o ingreso se fai mediante transferencia bancaria deberá incluír tras a conta referida, separados por un espazo coa indicación “recurso” seguida do “31 social-revisión de resolucións letrado da Administración de xustiza”. Se efectuar diversos pagamentos na mesma conta deberá especificar un ingreso por cada concepto, mesmo se obedecen a outros recursos da mesma ou distinta clase indicando no campo de observacións a data da resolución impugnada utilizando o formato dd/mm/aaaa. Quedan exentos do seu aboamento, en todo caso, o Ministerio Fiscal, o Estado, as comunidades autónomas, as entidades locais e os organismos autónomos dependentes deles.\nE para que sirva de notificación en legal forma a Bitango Ocio, S.L., en ignorado paradoiro, expido este edicto para a súa inserción no Diario Oficial de Galicia.


Excursión dos nenos de educación infantil\nOs nenos e nenas de educación infantil do CEIP de... [+]\nAlgúns alumnos e alumnas de 3º de Primaria, cóntannos que foi o que máis lles gustou da viaxe [0'55'']\nA Rúa do Franco colle o seu nome dos franceses [0'47'']\nVisita ó Parque do Pasatempo. Vídeo 1 [1'18'']\nVisita ó Vigozoo [1’31]\nVisita ó Acquariumgalicia. Vídeo_1 [1’36]\n26/02/2007 A intensa viaxe á Coruña dos alumnos do CEIP Pedrouzos\n16/11/2006 Os alumnos do CEIP Pedrouzos pasearon pola Compostela medieval\n05/07/2006 Alumnos e alumnas de 4º de primaria do CEIP de Pedrouzos percorren as Fragas do Eume na súa excursión de fin de curso\n24/01/2006 Percorrido polos museos didácticos de A Coruña\n28/11/2005 Nenos e nenas de 4 º de Primaria do CEIP Pedrouzos visitan as cubertas da Catedral\nA intensa viaxe á Coruña dos alumnos do CEIP Pedrouzos\n28/03/2006 O son dos tambores entusiasmou ós alumnos do CEIP Pedrouzos\n15/02/2006 ''A Cincenta'' unha obra de teatro adicada aos máis pequenos\n04/01/2006 Nenos e nenas do CEIP Pedrouzos asisten ao espectáculo Tic-Tac. Sons dunha nave: A ilusión do tempo\n14/12/2005 Alumnos do CEIP Pedrouzos visitaron o Río Pego dentro do Proxecto Ríos\n15/11/2005 Os alumnos do CEIP de Pedrouzos asistiron a un espectáculo musical no Auditorio de Galicia en Santiago\nAs múltiples viaxes do alumnado do CEIP Pedrouzos\n“Viaxar é aprender”. Esta máxima é ben coñecida por todos aqueles que fan da educación a súa labor. Excursións, saídas ou paseos forman parte, polo tanto, do currículum de cada materia, aparecendo na axenda curso tras curso, sendo marcadas coma datas ineludibles, ó mesmo tempo que necesarias. Tódalas viaxes organizadas teñen un fin didáctico, se ben se procura non descoidar o aspecto lúdico que, ó fin e ó cabo, é o que realmente interesa ós verdadeiros protagonistas: ós alumnos e alumnas.\nDurante os case catro anos que InfoBrión leva cubrindo a información do CEIP Pedrouzos, foron moitas as ocasións en que acompañamos ós cativos e cativas do centro ás súas saídas educativas; saídas que, case sempre, nos descubriron novos lugares e das que aprendimos novas leccións. Estas excursións tamén nos amosaron que non é necesario ir moi lonxe para vivir experiencias diferentes. A Coruña, Vigo, ou mesmo, Santiago e Brión, foron algúns dos destinos visitados polos estudiantes e os seus mestres.\nA proximidade dunha cidade histórica coma Compostela fai máis sinxela a toma de decisións en canto o lugar ó que ir e as actividades que realizar. A capital galega ofrece moitas posibilidades para os visitantes, incluso para aqueles que cren coñecer tódolos seus recunchos. O programa cultural, no que se inclúen exposicións, representacións teatrais ou concertos musicais, ofrecen a oportunidade perfecta de desfrutar dunha xornada diferente para os alumnos e alumnas de tódolos niveis educativos. Mentres que iniciativas do Departamento de Educación e Mocidade de Santiago tamén permiten ve-la cidade dende unha óptica diferente á habitual. Este foi o caso da visita á Compostela medieval no curso 2006- 2007. Os cativos e cativas do CEIP Pedrouzos, da man das monitoras do Concello, coñeceron de xeito teórico e práctico, a evolución de Santiago a través dos seus máis de mil anos de historia. Un percorrido que os levou dende a Alameda ata a Catedral, coma se dun tunel do tempo se tratara.\nOutro punto de vista dende o cal o alumnado do centro observou Compostela foi aquel do que só as aves e uns cantos privilexiados poden facelo... Dende a perspectiva ofrecida polas cubertas da Catedral. Ata alí subiron en varias ocasións os estudiantes do colexio de Brión, quen tiveron a oportunidade de aprender a peculiar historia deste excepcional mirador e a da urbe que se foi extendendo ós seus pés.\nUnha das excursións máis esperadas polo alumnado do CEIP Pedrouzos, é a visita anual ós museos didácticos da Coruña. Curso tras curso, os estudiantes desfrutan dun completo programa que inclúe os tres centros pedagóxicos máis importantes da cidade herculina: A Casa das Ciencias; a Casa do Home "Domus", e o Aquarium Finisterrae. Se no primeiro deles, a Casa das Ciencias, os rapaces e rapazas aprenden a comprender disciplinas, en principio, tan complicadas como a física ou a astronomía, dun xeito lúdico e divertido; este mesmo xeito é o empregado na Domus para facer unha aproximación ó ser humano. A través de módulos interactivos, os pequenos e pequenas coñecen o funcionamento do seu corpo e o porque da súa natureza. E da visión “introspectiva” ó coñecemento do mundo que lles rodea, á realidade do mundo mariño. O Aquarium Finisterrae, é sempre unha fonte de sorpresas e, probablemente, o lugar preferido pola maioría dos estudiantes.\nOutro centro de estudio do mundo mariño foi visitado polos alumnos e alumnas do CEIP Pedrouzos. Neste caso foi o Acquariumgalicia, ubicado no Grove, e que sería unha das dúas paradas principais da viaxe de fin de curso de 2004- 2005. Neste espazo interactivo os pequenos e pequenas poideron observar ós máis de quince mil animais que se repartían nos vinte acuarios do museo. A segunda parada principal foi no Vigozoo, unha visita que quedou ben gravada na memoria de todos e todas polo chamativo da súa proposta. Estar tan preto de leóns, monos ou tigres, é sempre unha experiencia difícil de esquencer.\nE da natureza exótica, á natureza autóctona. As Fragas do Eume foron o destino elexido pola dirección do Centro de Infantil e Primaria para celebra-la última excursión do curso 2005- 2006. A visita a este parque natural levou ós alumnos e alumnas por unha das moitas rutas de sendeirismo que ofrece a zona, permitíndolles bordear, en todo momento, o fermoso río Eume, e coñecer de preto, e gracias á axuda dun guía, o particular hábitat da zona. Tras unha camiñata que durou case tres horas, e posteriormente ó merecido descanso, os rapaces e rapazas coñeceron un dos xardíns máis peculiares de Galicia, o Parque do Pasatempo de Betanzos.\nTantos destinos, tantas cousas aprendidas, tantas experiencias vividas... Tantas leccións que esperemos que non se olviden e que teñan plantada a semente da curiosidade en todos e cada un dos participantes.


Trives prepárase para acoller esta noite o concerto de Xabier Díaz, os irmáns Álvarez e as Adufeiras de Salitre\nInicio/Cultura/Trives prepárase para acoller esta noite o concerto de Xabier Díaz, os irmáns Álvarez e as Adufeiras de Salitre\nA partires das 22h. no Patio de Santa Leonor presentarán o seu segundo disco, “Noró”, nunha actuación que adiantan vai ser moi especial e con sorpresas\nEscenario sobre o que actuarán nesta noite Xabier Díaz, os irmáns triveses Álvarez e as Adufeiras de Salitre./ Foto: Concello de Trives.\nSerá unha cita moi especial para os irmáns triveses Gutier e Javier Álvarez. Por vez primeira tocarán na súa vila natal, Trives, xunto a Xabier Álvarez e as Adufeiras de Salitre. Nesta noite de vernes 17 de agosto presentarán en concerto no Patio de Santa Leonor a partir das 22h. o disco “Noró, outras músicas do norte”.\nA taquilla abrirá 2 horas antes do concerto e as entradas serán a 15 euros. Tamén se poden adquirir entradas por internet en https://entradas.ataquilla.com/. A venta por internet pecharase tamén 2 horas antes.\nMáis información na Oficina de Turismo de Trives.\nXabier Díaz, cos irmáns Álvarez e as Adufeiras de Salitre./ Foto: Carlos Abal.\nadufeiras álvarez entradas leonor música oficina salitre santa tradicional triveses turismo xabier zanfona


Estimados compañeiros dende o comité Organizador comprácenos convidarvos ás VI Xornadas Científicas da AGEFEC que se celebrarán os vindeiros 13 e 14 de Abril.\nNesta ocasión acolleranos a cidade de Ferrol, cidade que nace do mar e medra da man da ilustración no século das luces con ese espírito racional e crítico que busca liberarnos da oscuridade da ignorancia ca luz da razón.\nBaixo o lema “abordando novos retos” queremos que vos embarquedes con nós nunha nova singladura para medrar xuntos e marcar o rumbo que queremos tomar no coidado das familias e da comunidade.\nDende o comité organizador quixemos ofrecer un programa que nos levase fóra das nosas consultas cara outros escenarios que son parte da esencia do noso traballo, o domicilio e a comunidade, nunhas situacións, como a fraxilidade e o final da vida, onde o acompañamento e o coidado de enfermaría son indispensables.\nEsperamos que o programa sexa do voso interese e que vos acheguedes a Ferrol para compartir experiencias, aprendizaxe e espazos de reflexión e debate neste ilusionante evento.


Por que os gatos castañetean os dentes cando ven un paxaro? | Consumer\nPor que os gatos castañetean os dentes cando ven un paxaro?\nOs felinos castañean os dentes cando ven un paxaro ou insecto que non poden atrapar, pero tamén como adestramento da dentada que necesitan para cazar\nMARTÍN Por que os gatos castañetean os dentes cando teñen diante un paxaro, rato ou insecto ao que non conseguen atrapar? Os científicos responden a este misterio no seguinte artigo. Fano por frustración, cando o seu potencial presa queda fóra do seu alcance; pero tamén como adestramento para mellorar a precisa dentada mortal de caza que necesitaría asestar a unha presa na natureza. Outro misterio felino máis? Os gatos non só castañetean senón que adaptan este son dos seus dentes en función da presa que teñen diante, algo que denota non só a súa gran axilidade física, senón tamén a súa sorprendente capacidade mental.\nOs gatos castañetean os dentes cando ven unha posible presa\nOs gatos castañetean os dentes cando teñen diante un paxaro, rato ou insecto ao que non conseguen atrapar. Quen comparte a vida cun felino, a seguinte escena resultaralle familiar. O gato está sentado fronte á xanela vixiando aos paxaros que se aproximan. A súa cola é sacudida de lado a lado. É neste momento cando se escoita este son: un curioso castañeteo dental procedente do felino. Pero se non se coñece, aquí hai algúns exemplos excelentes de gatos fronte a paxaros e insectos realizando este castañeteo de dentes para saber de que se trata neste artigo.\nPero, por que os felinos castañetean os dentes e emiten ese son tan peculiar? Está o gato falando consigo mesmo frustrado por non dar alcance á súa presa? Seica fala co paxaro imitando o seu piar? Cal é o motivo polo que castañetea os seus dentes cando localizou unha posible presa?\nPor que os gatos castañetean os dentes cando cazan?\nOs gatos castañetean os dentes fronte a unha presa inalcanzable pero tamén como adestramento dunha dentada de caza\nAs teorías sobre por que os felinos castañetean os seus dentes difiren. Algúns expertos suxiren que este son pode estar ligado a un certo sentimento de frustración: o gato ve o seu potencial presa pero non pode darlle caza. “Os felinos que observan unha presa inalcanzable, como paxaros próximos pero demasiado altos como que lles mereza a pena, poden botar cara a detrás os laterais da súa boca e realizar un son irregular de castañeteo cos seus dentes“, explican os científicos John Bradshaw e Sarah Brown, autores de ‘O comportamento do Gato Doméstico’ (Cabi, 2013).\nEste castañeteo dos dentes escóitase cando o felino ve un paxaro alén da xanela, onde o gato non pode saír. Entón o animal corre cara ao cristal, rube ou senta fronte a el moi concentrado e emite este estraño son. “Este castañeteo de dentes pode responder ben á frustración de non poder alcanzar a súa presa, ben pola excitación que lle provoca tela tan preto ou, seguramente, a unha mestura de ambos“, engaden os veterinarios da Asociación Internacional para o Coidado do Gato.\nCastañetean os gatos os dentes como adestramento de caza?\nOutros etólogos felinos suxiren, pola contra, que o castañeteo de dentes sería máis ben un comportamento instintivo, reflexo da mordida no pescozo que un gato na natureza usaría para cazar. O castañeteo dos dentes sería, segundo estes expertos, un mero movemento reflicto anticipatorio da caza. Isto implicaría que o felino castañetea os seus dentes como práctica do que fará cando teña unha presa na boca.\nCando un gato na natureza caza un paxaro ou roedor, é moi importante para el poder matalo canto antes. Mesmo un pequeno paxaro podería facer moito dano ao felino, se se golpea na boca tratando de escapar!\nA dentada dun gato que caza require, en consecuencia, experiencia e precisión. “O castañeteo é un movemento innato: o felino practica con el o altamente especializado dentada mortal que necesita dar, e faino coma se o desafortunado paxaro xa estivese na súa boca”, afirma o científico Desmond Morris, autor de ‘Observando aos gatos’ (Three Rivers Press, 2013).\nEstudos científicos en detalle puideron comprobar que os felinos na natureza realizan un particular movemento de mandíbula durante a mordida co fin de matar canto antes ás súas presas. Este movemento de mandíbulas é importante, xa que o pico dun paxaro ou a mordida dun roedor na boca podería facer ao gato moito dano.\nOs gatos castañetean os dentes por imitación?\nO castañeteo dos dentes do felino é un sinal de frustración? É un exercicio de práctica de caza? Os científicos da Sociedade para a Conservación da Vida Salvaxe (WCS) van un paso máis aló. Suxiren que os gatos non só castañetean os dentes fronte á súa presa, senón que son capaces de adaptar este son para asemellalo ao do seu posible presa.\nEsta é a conclusión á que chegou un equipo de investigadores que gravaba as vocalizaciones dun grupo de monos tamarinos na selva do Amazonas, en Brasil. Cando os felinos salvaxes apareceron, os científicos puideron constatar como comezaron a facer sons case idénticos aos dos monos. “Os gatos son coñecidos pola súa axilidade física, pero esta capacidade de manipulación vocal indica que o seu enxeño psicolóxico tamén é impactante”, conclúe o investigador Fabio Rohe, da Sociedade para a Conservación da Vida Salvaxe.\nO seu gato castañetea cando ve un paxaro ou insecto? Por que cre que o fai? Pode compartir a súa experiencia na sección de comentario. Grazas!\nanimais animais de compañía gatos ciencia-gl gatos convivencia-gl gatos-gl noticias de gatos-gl


25 Aniversario IES Praia Barraña - Boiro: COCIÑAS ECONÓMICAS. O NADAL TAMÉN TEN FAME.\nCava ou champaña, marisco, doces, turrón, luces que iluminan máis do que queremos ver, ávidos comerciantes e consumistas apurados. Iso é o Nadal. Unhas datas nas que a xente é 'feliz' aínda que non queira, aínda que non teña nada para selo.\nSegundo datos do Instituto Galego de Estatística, referidos a 2006, 11.789 fogares galegos sobreviven cunha media de 195 euros mensuais e un total de 40.282 viven por baixo do limiar da pobreza. Tratase de ingresos que non permiten unhas vacacións de Nadal demasiado opulentas.\nAo redor de 900 destas persoas terán a oportunidade de comer dignamente nestas datas tan sinaladas. Pero non porque sexa Nadal, senon porque na nosa comunidade hai oito institucións benéficas de carácter civil e relixioso que ofrecen comida aos máis necesitados os 365 días do ano.\nCompartir o pan\nA Cociña Económica da Coruña é un claro exemplo deste tipo de asociación. Con 122 anos é o comedor social máis vello de Galicia. Ten ao redor de 200 comensais diarios, pero tamén fai comida que reparte fóra da cociña. En total os seus fogóns elaboran unhas 600 racións ao día.\nÓscar Castro, administrador da institución, asegura que no Nadal teñen uns poucos máis usuarios que a cotío, o número pode incrementarse nun 10%. O 25 de decembro e o día de Ano Novo os menús da Cociña Económica da Coruña son especiais. Neses días danse xantares típicos, e ademais non se cobra por eles.\nTamén no comedor económico de San Froilán, en Lugo, procuran que a comida sexa propia destas datas. Segundo o bicario Miguel Gómez, coordinador do comedor, é habitual que algún restaurante da cidade se brinde a elaborar a comida de Nadal para os usuarios.\nA cara da necesidade\nAs visitas diarias a este tipo de institucións son de persoas economicamente lebes. Xente que carece do máis indispensable para vivir. Persoas que por azares da vida se viron obrigadas a implorar a caridade pública; pobres que non se atreven a pedir, traballadores en paro, viúvas desamparadas, refuxiados e repatriados, inmigrantes, anciáns enfermos. En definitiva, todo aquel que pasa por un mal momento económico.\nÓscar Castro asegura que o perfil do usuario cambiou moito nos últimos tempos. ''Hai vinte anos a maior parte da xente que viña á cociña eran homes con problemas de alcolismo ou drogadicción. Hoxe en día non se cumpren estes parámetros.''\nAsegura que cada día hai máis inmigrantes sobre todo do norte de África e do leste de Europa, pero que sería díficil establecer un perfil do usuario. ''Sería facer conxeturas.''\nEspírito de Nadal\nPoida que non sexa máis que porque o Nadal cae a finais do ano e as conciencias van acumulando o peso dos doce meses, pero a verdade é que a solidariedade aflora máis nestes días. Os donativos aumentan nas cociñas e os voluntarios están máis dispostos a axudar.\nMiguel Gómez di que a xente se volve máis sensible, e por iso aumenta a colaboración. ''Algúns colexios fan a Operación Quilo, os nenos levan das súas casas un paquete de arroz, ou de garavanzos, de pasta, turrón, etc.''.\nSegundo María Paz Gutierrez, directora da ONG Solidaridade Internacional, estamos nunha época do ano na que se exalta todo. Ata os propios medios son en parte culpables, ''ao darlle bombo a situacións ás que habitualmente non se lles dá''.\nO financiamento da bondade\nAlimentar diariamente a case 900 bocas en todo Galicia ten un custo económico. Custo que, eses oito comedores sociais repartidos polo país, asomen de diferente xeito. A maioría das cociñas económicas dependen directamente da Igrexa, polo que se financian cos donativos dos fregueses e coas subvencións públicas.\nO caso da Cociña Económica da Coruña é diferente por ser de carácter laico. Segundo Óscar Castro a súa institución autosubvencionase. ''Financiámonos con medios propios e coas aportacións dos socios''.\nOs usuarios tamén deben pór o seu gran de area para poder recibir un menú diario. Ás veces trátase dun prezo simbólico, como na Cociña Económica da Coruña, 0,6 céntimos de euro; outras, como no comedor de San Froilán o prezo é dun euro, cantidade que amortiza a comida un pouco máis.\nA caridade, unha virtude teologal\nA gran institución que se atopa detrás da 'comida económica' é a Igrexa. Non existen ONGs laicas que fagan este tipo de servizo.\nMaría Paz asegura que isto se debe á tradición. ''A Igrexa era o axente que se encargaba de dar cobertura social a todas aquelas persoas necesitadas. O gran peso social, ata os anos 60/70 recaía nela.''\nA directora de Solidaridade Internacional declara que, como membro dunha asociación laica, preferiría prescindir de todo aquilo que ten carácter relixioso, pero non por iso deixa de ser un gran labor social. ''O seu labor paréceme moi loable''.\nFronte á caridade esclesiástica pola que ''amamos a Deus sobre todas as cousas por El mesmo e ao noso próximo como a nós mesmos por amor de Deus", existe un vello proverbio chinés que reza ''Dáme un peixe e cearei esta noite, ensíname a pescar e cearei sempre''.\nUn gran artigo, é certo que nestas datas as persoas están máis sensibles para facer donativos a todo tipo de Institucións Benéficas, e non entendo por qué, pois deberianse facer donativos a este tipo de institucións sempre, ou ser socios dalgunha delas; eu son socia de Cruz Vermella por que me pareceu a que máis proxectos abarca en todo o mundo e a todos os niveis. Gustaríame ser socia de máis institucións benéficas pero por desgraza a miña economía non me permite máis que facer isto con unha soa facendo un gran sacrificio pola miña parte, prescindindo dalgunha cousa coma o adsl para conectarme a internet.\nBiquiños a tod@s e que os reises vos traian traballo aos que estades buscando, saúde aos que estades enfermos, amor e amistade aos que vos sentides solos, e paz alí onde haxa guerra.


VII No Bico un Cantar | Concello de Tui\nA praza de San Fernando acollerá o venres, 7 de xuño, ás 17.30h na praza a sétima edición de "No bico un cantar" organizado polo Consello da Cultura Galega e da Consellería de Cultura, Educación e Ordenación Universitaria, e coa colaboración do Concello de Tui. Esta sétima edición ten por título de “Nenos e nenas cantan na Raia” facendo referencia á participación alumnado de dous centros musicais de Portugal.\nNo evento participarán os alumnos e alumnas dos sete conservatorios profesionais dependentes da Consellería de Educación: o Conservatorio Profesional da Coruña, Xan Viaño (Ferrol), Xoán montes (Lugo), Ourense, Manuel Quiroga (Pontevedra) , Santiago de Compostela e Vigo. Ademáis dos alumnos e alumnas de 13 centros musicais, entre eles a Escola de Música Municipal de Tui, o Conservatorio de Música Elemental da Guarda, a Escola de Música da Agrupación Musical do Rosal e a Escola de música da Asociación Amigos da Música de Salceda de Caselas. Pola parte portuguesa ademais, convidouse a participar á Academia de Música da Fortaleza de Valença e á Academia de Música José Atalaya de Fafe.\nInterpretarán un total de cinco pezas, “San Campio, romaría galega”, do poeta tudense Manuel Lago González musicado por Torres Creo, “Veira dó mar” de Pío Lino Cuíñas con música de Reveriano Soutullo e a terceira peza será a canción popular portuguesa “Oh rama oh que rama linda”. En cuarto lugar poderá escoitarse por vez primeira a versión musical do poema de Xosé Maria Álvarez Blázquez, “No Rego do Prado” con música do xove compositor compostelán Alexis Rozas, que realizou expresamente para esta ocasión. O broche de ouro coma en edicións anteriores poráo o poema de Rosalía de Castro “Maio longo” pertencente a Follas Novas.\nPreviamente pola mañá haberá actividades lúdicas e culturais dirixidas aos 500 nenos que participan no evento.


O CONCELLO ACOMETE UNHAS OBRAS URXENTES DE REPOSICIÓN DE PARTE DA CUBERTA DO POLIDEPORTIVO – Concello de Cedeira\nO CONCELLO ACOMETE UNHAS OBRAS URXENTES DE REPOSICIÓN DE PARTE DA CUBERTA DO POLIDEPORTIVO\nO Concello de Cedeira acaba de contratar unhas obras para a substitución de parte da cuberta do ximnasio do polideportivo municipal, co obxectivo de resolver o problema de filtración de auga que se está a producir nesta parte da instalación. Desde o goberno local informan de que a actuación ten un orzamento de preto de 8.500€ e a actuación se está a executar xa, de maneira urxente, para evitar maiores problemas.\nA empresa Ben-Ferreiro acomete a actuación, que consiste na desmontaxe da cuberta e o caleiro actual do ximnasio, o subministro e montaxe dun novo caleiro en chapa de aluminio e subministro e montaxe da cuberta en chapa prelacada, incluída unha parte de doble capa translúcida.\nO polideportivo municipal de Cedeira é unha instalación con 30 anos de vida na que o Concello executa habitualmente diferentes obras de mantemento. Estase a tramitar, a maiores, unha intervención valorada en 187.000€ que se vai acometer a través dun convenio de colaboración coa Deputación da Coruña e que vai consistir na reposición do pavimento da pista polideportiva e as zonas anexas e a instalación dun novo marcador.\n20 Abril, 2022\ten DEPORTES, NOVAS, SERVIZOS\nMODIFICACIÓN DA ORDENANZA FISCAL REGULADORA DO IMPOSTO SOBRE O INCREMENTO DE VALOR DOS TERREOS DE NATUREZA URBANA\n75 PERSOAS PARTICIPARON NAS CATRO XEORRUTAS ORGANIZADAS POR CEDEIRA, MOECHE E ORTIGUEIRA DURANTE A SEMANA SANTA


Xesús Canabal Fuentes:\nMinistro do governo Republicán no exilio\nXesús Canabal naceu no mes de marzo de 1897, en Amenal Concello de O Pino. Aquela era unha aldea que a fins do século non superaba o centenar de viciños. A tan só tres quilómetros está o casco céntrico do povo, o cal está ubicado moi perto de Santiago de Compostela. Xesús chegou á Arxentina cos seus pais e irmáns en 1910. Tiña tan só 13 anos, cando pisou o porto de Bos Aires. Ós poucos anos de empezar a nova vida, empregouse a traballar nunha empresa adicada á papelería, denominada Casa Iturrat. Xesús nos momentos ceibes achegábase ós locais de asociacións galegas, que por aqueles anos fundábanse por ducias. En 1914 participou na fundación da “Agrupación Artista Galega de Bos Aires”.\nCoa sublevación de Franco no 36, no Uruguai organízanse importantes campañas de solidariedade coa España Republicana. Nesta etapa atopamos a Canabal na primeira liña, organizando o apoio ás forzas leais.\nA partir de 1939 comenzan a chegar os exiliados: Luis Tobío, Alfredo Somoza, Xerardo Díaz Fernández, Luis Villaverde.\nCanabal nas súas viaxes a Europa, soía pasar algúns días en Galicia, onde en varias oportunidades levou documentos e instruccións para os galeguistas do interior, que estaban dirixidos por Piñeiro, os cais tiñan o seu centro de operacións na “Editorial Galaxia”.\nCoa renovación do governo republicano no exilio, o presidente da República Diego Martínez Barrio, encomenda a Emilio Herrera Linares, para formar novo gabinete. Galicia xa estivera representada por Castelao, baixo o segundo governo de Jiral (1946-1947). Posteriormente por Echevarría, no segundo governo de Félix Gordon (1956-1960). Alvajar enterado desta situación comenzou a utilizar as súas influencias, para que o Consello de Galicia, tivera un representante neste novo governo. Para elo foi sondeando ós republicanos máis influíntes, achegados ó presidente. Como así tamén puxo a funcionar os seus vínculos coa masonería, que naqueles círculos era de gran influencia. É así como Alvajar pensa como candidato, no seu amigo Canabal, o cal tiña moito prestixio na emigración galega do Río da Plata: era empresario, presidente do Banco de Galicia, liberal e masón. Todos estos datos, facían de Canabal. o candidato ideal para ser candidato a ministro e non ser rechazado polos demais partidos políticos. Os socialistas eran renuentes á participación galeguista. O primeiro paso que da Alvajar, foi organizarlle unha visita a París, co agumento de que levara persoalmente “mensaxes” do Consello, ós Governos, republicano, vasco e catalán.\nCorrespondencia entre César Alvajar e Ramón Suárez Picallo.\nXesús Canabal Fuentes\nNa foto de dereita a esquerda Xesús Canabal, Castelao e Meilan.\nEn Montevideo, Castelao, Canabal, Alonso Ríos e outros.\nDebuxo de Xesús Canabal, realizado por Seoane.


Breve análise da obra de César Vallejo | Literatura actual\nImaxe - Wikimedia / Enfo\nVallejo Foi un dos escritores máis importantes do século XX, non só no seu país, Perú, senón tamén no resto do mundo de fala hispana. Tocou varios xéneros literarios, o máis salientable foi a poesía. De feito, deixounos tres libros de poesía que marcaron unha época, que imos analizar neste artigo.\nSe queres saber máis sobre a obra poética deste xenial escritor, despois contarémosche a súa obra poética.\n1 Os pregoeiros negros\nOs pregoeiros negros\nOs negros heralds ...\nO libro Os pregoeiros negros foi a primeira que escribiu o poeta. Fíxoo durante os anos 1915 e 1918 aínda que non se publicou ata 1919 porque o autor esperaba un prólogo de Abraham Valdelomar, algo que nunca se fixo realidade.\nO poemario é composto por 69 poemas divididos en seis bloques ademais do primeiro poema titulado "Os heraldos negros" que tamén é a que lle dá nome ao libro. As outras están organizadas do seguinte xeito:\nPaneis áxiles, cun total de 11 poemas.\nMergulladores, con 4 poemas.\nDa terra, con 10 poemas.\nNostalxia imperial, composta por 13 poemas.\nThunder, onde hai 25 poemas (é o bloque máis grande).\nCancións da casa, que remata o traballo con 5 poemas.\nEste primeiro poemario de César Vallejo ofrece un evolución do propio autor xa que algúns deses poemas corresponden ao modernismo e ás formas métricas e estróficas clásicas, é dicir, seguindo a liña do establecido. Non obstante, hai outros que son máis semellantes ao xeito de expresarse do poeta ademais de ter máis liberdade á hora de elaboralos.\nTrátanse moitos temas diferentes, incluíndo a morte, a relixión, o home, as persoas, a terra ... todo dende a propia opinión do poeta.\nDe todos os poemas deste libro, o máis famoso e máis analizado é o que dá nome á obra, "Os pregoeiros negros".\nTrilce (Cartas ...\nO libro Trilce foi o segundo escrito por César Vallejo e un antes e un despois con respecto ao primeiro. O tempo en que foi escrito, despois da morte da súa nai, un fracaso amoroso e un escándalo, a morte do seu amigo, a perda do seu traballo, así como o período que pasou na cadea os poemas que forman parte do libro foron máis negativos, con sentimentos de exclusión e violencia a todo o que vivira o poeta.\nEste poemario está composto por un total de 77 poemas, ningún deles leva título, senón só un número romano, totalmente diferente ao seu libro anterior, no que cada un tiña un título e agrupábase en grupos. Pola contra, con Trilce cada un é independente un do outro.\nEn canto á súa técnica poética, hai unha ruptura co que se sabía do poeta. Neste caso, romper con calquera imitación ou influencia que tivese, libérase da métrica e da rima e usa palabras moi cultas, ás veces vellas, o que dificulta moito a súa comprensión. Ademais, compón palabras, usa palabras científicas e incluso expresións populares.\nOs poemas son herméticos, contan a historia pero sen permitir que se vexa debaixo deles, como para trazar unha liña entre o que é a sociedade e o que é o autor. Todas as súas experiencias no momento en que escribiu esta obra fan que se enchen de dor, angustia e sensación de hostilidade cara ás persoas e a vida.\nPoemas humanos (poesía ...\nPóstumamente, o libro Poemas humanos Publicouse en 1939 que englobaba diversos escritos do poeta de 1923 e 1929 (Poemas en prosa) así como o poemario. «España, quítame este cáliz».\nEspecífico, a obra ten un total de 76 poemas, 19 dos cales forman parte de Poemas en prosa, outra parte, 15 para ser exactos, do poemario España, quítanme este cáliz; e o resto sería propio do libro.\nEste último libro é un dos mellores de César Vallejo onde a "universalidade" que o autor adquiriu co paso do tempo é moito mellor vista e coa que superou os libros anteriores publicados.\nAínda que os temas que trata Vallejo nos seus poemas son coñecidos polas súas creacións anteriores, o certo é que hai unha diferenza na súa forma de expresarse, máis fácil para o lector de comprender, a diferenza do que ocorreu con Trilce, a súa publicación anterior.\nAínda que nos textos aínda hai un connotación sobre a insatisfacción da vida por parte do autor, Non é tan "pesimista" como noutras obras, pero deixa un fío de esperanza, coma se quixese influír en todas as persoas para que o cambio no mundo fose colectivamente e non individualmente. Así, mostra unha ilusión por un mundo creado de xeito unido e baseado no amor.\nSer máis un compendio de tres obras diferentes, Poemas en prosa; España, quítame este cáliz; e as correspondentes a poemas humanos, o certo é que hai unha pequena diferenza entre eles, destacando varios por separado segundo os bloques aos que se refiren.\nArredor da figura de César Vallejo hai moitas curiosidades que se poden contar sobre el. Un deles é iso este poeta tiña inclinacións relixiosas Porque tanto o seu avó paterno como o materno estaban relacionados coa relixión. O primeiro como sacerdote mercedario de España e o segundo como relixioso español que foi ao Perú. É por iso que a súa familia era moi relixiosa, de aí que algúns dos primeiros poemas do autor tivesen un marcado sentido relixioso.\nDe feito, esperábase que o autor seguise os pasos dos avós, pero finalmente volveuse cara á poesía.\nSábese que Vallejo e Picasso coincidiron en varias ocasións. Non se sabe con certeza a razón pola que o pintor e escultor español debuxou tres bosquexos de César Vallejo, aínda que se intúe, segundo palabras de Bryce Echenique, que ambos coincidiron no Café Montparnasse, en París e, aínda que non os coñecían. outro Cando Piccaso soubo da morte de Vallejo, decidiu facer un retrato.\nHai outra teoría, de Juan Larrea, onde despois da morte do poeta, nun encontro que mantivo con Picasso, anuncioulle a noticia ademais de lerlle algúns dos seus poemas, aos que o pintor exclamou «A este si que Fago o retrato ».\nOs poetas poucas veces poden ser fonte de inspiración para as películas. Non obstante, non ocorre o mesmo con César Vallejo que se mostrou orgulloso de inspirar, a través do seu poema "Tropecei entre dúas estrelas", o película sueca Cancións do segundo andar (do 2000), onde se usan citas e frases dese poema.\nAdemais, a película gañou o Premio Especial do Xurado no Festival de Cannes.\nAínda que Vallejo é máis coñecido pola súa poesía, o certo é que tocou case todos os xéneros da literatura e proba diso é que se conservan historias, novelas, ensaios, obras de teatro, historias ...\nCamiño completo ao artigo: Literatura actual » Literatura » Escritores » Obra poética de César Vallejo\nJulio Gallegos dixo\nVallejo é sen dúbida o poeta máis importante do seu tempo. O seu repertorio de obras é unha mostra do noso tempo actual. Pódese usar como orientación para tratar o noso actual momento económico.


O número de folgas e paros en Galicia descende máis dun 20%\nTemas: PARO FOLGA DESEMPREGO TRABALLADORES GALICIA\nOs galegos perden poder adquistivo a pesar de cobrar case 1.500 euros ao mes.\nPor Europa Press / Redacción | SANTIAGO DE COMPOSTELA | 26/02/2019 | Actualizada ás 09:53\nGalicia é unha das 14 autonomías que viron caer o seu número de folgas este ano, un 20,4%, o que diminúe o número de conflitos a 18,4 cada 100.000 empresas, segundo recolle un estudo de Adecco\n"Máis profunda", segundo o documento, foi a redución no número de participantes en paros, do 68,9%, ata 29,6 participantes por cada 10.000 ocupados. Continúa, con todo, sendo o segundo dato de participación máis alto entre as autonomías do estado.\nPor outra banda, ese informe suliña que o poder de compra dos galegos caeu un 0,8% a peche de 2018, descenso que supón uns 150 euros anuais, a pesar de estar o salario medio no seu máximo histórico, con 1.490 euros ao mes. Isto sitúa á comunidade entre as que máis incrementaron esta retribución, un 1,2% no cuarto trimestre do ano en relación ao mesmo período do exercicio anterior.\nAínda que os 1.490 euros mensuais constitúen a cifra máis elevada desde que hai datos rexistrados, se se ten en conta a inflación , "a situación non é tan favorable", destaca o informe, que reflicte que "a remuneración galega segue perdendo poder adquisitivo".\n"Se o ano pasado esa perda era de apenas un 0,1%, agora é un 0,8%, equivalente a 150 euros anuais", indica. Con todo, engade que das 13 que perden capacidade de compra, Galicia é a segunda "con menos perda monetaria".\nNa comunidade creáronse 32.300 postos de traballo, o que representa un aumento do 3,1% interanual. Deles, 13.900 foron de cualificación media ou baixa (+1,9%), mentres que os restantes 18.400 (seis de cada 10) requiriron alta cualificación (+5,7%).\nAdecco resalta que "a redución do número de parados de longa duración vivida o último ano (ata o 35,7% do total de desempregados) contribúe ao aumento da proporción de parados con prestación por desemprego (un 61,1%)".\nTamén apunta que o teletrabajo "beneficia ao 6,5% do total de ocupados", tres décimas menos que un ano antes. Son 70.400 traballadores, segundo os seus datos, os que acceden a esta posibilidade, é dicir, un de cada 15.


Sánchez Bugallo valora de xeito satisfactorio o proxecto de orzamentos do Estado que inclúe, lembra, as cinco grandes infraestruturas “imprescindibles” para Santiago – PSdeG-PSOE Santiago de Compostela\nXosé Sánchez Bugallo asiste o 40 Congreso do PSOE que se celebra en Valencia baixo o lema “Avanzamos”\nO alcalde compostelá, Xosé Sánchez Bugallo, considera satisfactorio o proxecto de orzamentos xerais do estado, xa que “responden os compromisos do Estado con Santiago”. Inclúen, lembrou, “as cinco grandes infraestruturas que todos os grupos da oposición consideraban imprescindibles” para a cidade.\nA preguntas dos xornalistas, o rexedor lembrou que agora, as contas deben pasar o trámite parlamentario, coa incorporación das emendas, polo que “hai que esperar” que remate o proceso. En todo caso, destacou que “todo o que pedimos no acordo plenario de xullo de 2019, está”. Está, sinalou, o orbital, a autovía Santiago-Lugo, con 58 millones de euros; a EDAR da Silvouta, condotación “suficiente para comezar a obra”; a terminal do tren de alta velocidade e o orbitaliño. Todas elas, con dotacións “amplas e suficientes, a excepción do orbitaliño, cunha cantidade “máis modesta” ao estar a obra “nunha fase máis embrionaria”.\nA maiores, explicou, aparecen a rehabilitación dos edificios da Casa da Parra e o edificio contíguo, na Praza da Quintana; o acondicionamento do Centro de Ciencias do Patrimonio da Cidade da Cultura; así como o aeroporto, cun investimento de 6 millóns de euros; e o Consorcio “coa dotación que ven sendo habitual”; aínda que lle gustaría vela incrementada, “tanto por parte do goberno central como da Xunta de Galicia.\nTamén aparece, no proxecto de orzamentos, a cantidade de 8,725 millóns de euros para o cuartel da Garda Civil de Santiago de Compostela. O proxecto, bianual, está na partida de “infraestruturas e equipamentos penitenciarios e de seguridade do Estado” e contempla, para este ano, 200.000 euros; 3 millóns para 2022 e 5,525 millóns de euros para 2023.\nSánchez Bugallo reiterou que “as cantidades comprometidas están todas”. Con relación á proposta estratéxica Camiño de Compostela 2021-2032”, presentada o día que se reuniu o Real Padroado, o 25 de xullo, aclarou que parte “dese camiño percorrerase con cargo ao Fondo Europeo de Reconstrución. Os proxectos que estamos presentando desde o concello de Santiago van nesa dirección”, indicou. “Hai proxectos que xa están presentados, como o de reparto de mercadorías da Cidade Histórico, ou o do aparcamento periférico do Cruceiro da Coruña. E estamos preparando, para presentar a outra convocatoria, o acondicionamento das Brañas do Sar. Hai temas que quedan garantidos e noutros nos que temos que seguir traballando”, finalizou.


O BNG pregunta ao Alcalde porque a Guarda non participa no proxecto Rede cidade nos nenos - Localidades - BNG do Baixo Miño - BNG - Bloque Nacionalista Galego\nO BNG pregunta ao Alcalde porque a Guarda non participa no proxecto Rede cidade nos nenos\nBNG do Baixo Miño 16 xuño 2016 - 03:08\nbng guarda ao alcalde non nos\nO Bloque Nacionalista Galego presentou unha iniciativa no rexistro do concello na que solicitaba cales eran os motivos polos que o Concello da Guarda non se adheriu ao proxecto Rede cidade dos nenos promovido pola Deputación de Pontevedra.\nEste proxecto está encamiñado a facer as poboacións máis vivíbeis e habitábeis. Estes proxectos de mobilidade sostíbel fan que as nosas cativas, maiores gañen en autonomía, converten as nosas vilas en lugares moito máis accesíbeis para persoas con ou sen problemas de mobilidade e, sobre todo, son espazos máis sociábeis en termos de igualdade. Espazos onde alternar coas persoas, practicar deporte, pasear, ...\nProgramas levados adiante polos gobernos do BNG dan prioridade ás persoas, en especial a aqueles colectivos máis sensíbeis como nenos, maiores ou persoas con mobilidade reducida, deixando sempre nun segundo plano aos coches ou calquera outro vehículo. Exemplos son Pontevedra onde o 85% dos nenos e nenas van a escola andando ou Tomiño cunha peonalización da Praza do Seixo que dinamizou toda a zona.\nSeguen a facer obras de urbanización sen planificación, sen programación como hai 30 anos, para poder ter algo que vender nas próximas eleccións municipais. Mentres, vemos como noutros lugares, Tomiño ou Pontevedra, levan unha liña de transformación que fai que sexan polos de atracción de poboación, porque fan cidades para vivilas, comentou Ángel Baz portavoz municipal do BNG na Guarda.\nPara o BNG resulta sorprendente que o Goberno municipal do PSOE non se fixera eco desta iniciativa e participase activamente, sabendo os graves problemas de xestión de tráfico, aparcamentos e planificación urbanística que ten este concello.\nO BNG considera deficiente a rehabilitación da rúa Manuel Álvarez na Guarda\nProposta do BNG sobre o Porto da Guarda aceptada polo Concello da Guarda


Clausura do campamento de conciliación da Pobra – O Barbanza\nHoxe chegou á súa fin o campamento de conciliación que se estivo desenvolvendo ao longo de todo o verán e ata a véspera do inicio do curso escolar. Para tal ocasión, os pequenos e pequenas realizaron diversas actividades como, por exemplo, ve-la película de Coco e face-la maqueta dun rinoceronte. O dito servizo prestouse no C.E.P.\nSalustiano Rey Eiras, posto en marcha por quinto ano a través da Concellaría da Igualdade do Concello da Pobra do Caramiñal. Ademais, incluíu o Servizo de Madruga e comedor para lles dar maiores facilidades ás familias usuarias.\nXunto coas cinco monitoras e o coordinador, os cativos e cativas, con idades\ncomprendidas entre os 3 e 12 anos, desenvolveron diversas actividades cunha vertente educativa e lúdica adaptada a cada rango de idade.\nCómpre lembrar que, a maior parte do tempo, sempre que a climatoloxía o\npermitía, as propostas estaban focalizadas en aularios exteriores para evitaren permanecer en espazos pechados por mor do coronavirus. Unicamente se desprazaban ao interior do centro educativo para faceren uso da Internet e das tablets. Estes 20 dispositivos adquiridos pola Administración local permitíronlles socializar a través de xogos de mesa e de lóxica, todos eles virtuais.\nSeguindo o protocolo de seguridade establecido por mor da COVID-19\nempregouse en todo o momento a máscara e mantívose a separación.